**AFTALE OM MEDVIRKEN**

Deltageren medvirker i en programserie med titlen ”X-Factor Sæson 14” (herefter ”Programserien”) som BLU A/S (herefter ”Producenten”) producerer for TV 2 Danmark A/S (herefer ”Broadcaster”). Programserien forventes udsendt første gang i 2021, afhængigt af den til enhver tid gældende sendeplan.

**Rettigheder**

Deltageren medvikrer online via webcam, og Deltageren overdrager hermed retten til sin medvirken og præstation i Programserien samt retten til alt, der må indgå i billedet fanget af Deltagerens webcam til Producenten, og Producenten har således en eksklusiv ret til efter eget valg at udnytte optagelser i forbindelse med produktionen. Der er ingen tids- og geografisk begrænsning for udnyttelsen, men udnyttelsen skal uanset sted og tid ske med respekt af vilkårene i denne aftale. Overdragelsen omfatter blandt andet retten til enhver form for udnyttelse af Programserien og optagelser af Deltageren samt dele heraf på alle Broadcasters samt tredjemands platforme (tv, radio, Internet, mobile platforme), herunder TV via terrestriske sendere, satellit, kabel, Internet og ethvert andet nuværende eller fremtidigt fremføringsmiddel, såvel analogt som digitalt. Producentens rettigheder omfatter såvel free- som pay-TV samt Pay-Per-View og on-demand tjenester i enhver nutidig eller fremtidig form og uanset fremførelsesform. Rettighederne omfatter retten til at vise og genudsende og redigere Programserien et ubegrænset antal gange i hele verden. Producenten har ved denne aftale samtidig erhvervet ret til uden betaling af vederlag at udnytte optagelserne ved udgivelser som f.eks. VOD og DVD og til frit at udnytte Programserien, dele af denne og materiale produceret til og om Programserien.

Producenten må uden betaling af vederlag bruge optagelserne og Deltagerens navn og billede, oplysninger om Deltageren samt interviews mv. til i naturligt, loyalt og sædvanligt omfang at annoncere og markedsføre Programserien, programformatet og Broadcaster i alle former for medier og på alle platforme. Adgangen til markedsføring gælder tilsvarende tredjemand, der udsender Programserien, herunder bl.a. kabelanlæg, SoMe mv. Producenten er berettiget til efter eget valg at redigere materialet med henblik på at skabe det bedst mulige resultat. Deltageren kan bringe aftalen om de enkelte udnyttelsesformer til ophør med 12 måneders varsel, i det omfang udnyttelsen ikke er iværksat inden 20 år efter det tidspunkt, hvor aftalen er opfyldt fra Deltagerens side. Dette gælder dog ikke, hvis udnyttelsen iværksættes inden varslets udløb. Varslerne i Ophavsretslovens § 54 er hermed fraveget. Deltageren er indforstået med, at Producenten frit må overdrage samtlige rettigheder og forpligtelser ifølge denne aftale. Producenten er ikke forpligtet til at inkludere optagelser af Deltageren i den endelige Programserie og Broadcastert er ikke forpligtet til at udsende Programserien. Deltageren modtager ikke betaling for at medvirke i Programserien.

**Adfærdspolitik**

Medarbejdere, freelancere, leverandører, konsulenter, værter, dommere, deltagere og andre der er ansat af Producenten eller repræsenterer eller handler på vegne af Producenten skal acceptere Producentens nultolerance i forhold til upassende opførsel. Ved upassende opførsel forstås bl.a. seksuel chikane og anden form for chikane og krænkende adfærd overfor andre personer, overtrædelse af Straffeloven og diskriminerende adfærd. Producentens nultolerance gælder både handlinger foretaget inden aftalens ikrafttrædelse og under ansættelsesforholdet. Såfremt Deltageren handler i strid med ovenstående, er dette væsentlig misligholdelse i henhold til nærværende aftales punkt 8. I tilfælde af problemer med ovenstående opfordrer vi til, at man henvender sig til en fra Producentens ledelse eller Kate Temple:

Kate.Temple@fremantlemedia.com

**Personoplysninger**

I forbindelse med Deltagernes engagement hos Producenten opbevarer og behandler Producenten visse personoplysninger. Producenten opbevarer oplysningerne for at kunne overholde den aftale Deltagerne har indgået med Producenten samt de lovmæssige krav, der er forbundet med Deltagernes aftale med Producenten. Producenten behandler kun de personoplysninger, der er nødvendige for at opfylde ovenstående formål. Producenten opbevarer personlige oplysninger sikkert og fortroligt.

Producenten kan i visse tilfælde overføre eller dele personoplysninger til andre, f.eks. tv-stationer, som Producenten producerer programmer til, til SKAT, til revisorer og advokater som rådgivere Producenten samt til databehandlere, såsom it-leverandører. De afgivne personoplysninger vil ikke blive overført til lande uden for EU/EØS.

Deltagerne har - med lovens begrænsninger – visse rettigheder i forhold til behandling af personoplysninger, herunder retten til indsigt i sine personoplysninger, retten til at få ændret ukorrekte oplysninger, retten til at få slettet oplysninger, retten til at få begrænset omfanget af oplysninger og ret til at gøre indsigelse mod behandlingen af personoplysningerne. Deltagerne har tillige ret til at klage over behandlingen af personoplysninger, enten ved at rette henvendelse til Producenten eller til en kompetent tilsynsmyndighed, herunder Datatilsynet.

**Oplysningspligt, Opsigelse og Tavshedspligt**

Deltageren er forpligtet til senest ved denne aftales indgåelse at oplyse Producenten om idømt straf eller igangværende straffesager som den Medvirkende er eller har været involveret i pr. d.d. Deltageren er endvidere forpligtet til øjeblikkeligt at orientere Producenten, såfremt Deltageren skulle blive sigtet fra denne dato og frem til datoen for første udsendelse af sidste program i Programserien. Det er Producentens afgørelse, om sådanne forhold skal have betydning for Deltagerens medvirken i Programserien. Producenten kan frit opsige aftalen uden varsel.

Aftalen kan ikke opsiges af Deltageren, men kan ophæves i overensstemmelse med reglerne herom i dansk ret. Aftalens ophør har – uanset ophørsgrunden – ikke betydning for de rettigheder, der allerede er overdraget herunder f.eks. de allerede foretagne optagelser.

Deltageren har med hensyn til Programserien tavshedspligt frem til udsendelsen af den episode i Programserien, hvor Deltageren medvirker.

-----ooo0ooo-----

Jeg giver hermed, på denne aftales betingelser,

**BLU A/S**

(CVR-nr.: 28 29 68 19)

Skolegade 19

2500 Valby

tilsagn om min medvirken i Programserien, der produceres af BLU A/S.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Deltagers navn Dato

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Adresse Postnummer & by

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Underskrift

Hvis den medvirkende er under 18 år:

Undertegnede, der er FORÆLDRE/VÆRGE for ovennævnte medvirkende, erklærer sig hermed indforstået med, at han/hun deltager i optagelserne af Programserien på ovennævnte vilkår – Deltagere under 18 år med fraskilte forældre, der har delt forældremyndighed: Begge forældremyndighedsindehavere underskriver.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Navn forældre/værge Navn forældre/værge

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Underskrift Underskrift